Diari Oficial de la Generalitat Valenciana


Sumari del DOGV 6479, del 14-03-2011 (2011/2998)

ACORD d'11 de març de 2011, del Consell, de declaració d'interés general i àrea industrial prioritària del municipi d'Alcoi.
----------------------------------------------------------------------------------------------------------------------------

### Dades del document

Número de DOGV
:   6479

Data del DOGV
:   14-03-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/2998


Data del document
:   11-03-2011

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Alcoi
    * administració local
    * pla d'urbanisme

ACORD d'11 de març de 2011, del Consell, de declaració d'interés general i àrea industrial prioritària del municipi d'Alcoi. [2011/2998]  
El Consell, en la reunió del dia 11 de març de 2011, va adoptar l'acord següent:  
L'Estratègia de Política Industrial 2010-2015 plantejada per la Conselleria d'Indústria, Comerç i Innovació ha incorporat, com una de les seues línies d'actuació pel que fa al sòl industrial, que la disposició de recursos suficients de sòl industrial a preus competitius constituïx un element fonamental tant per al desenrotllament del teixit industrial de la Comunitat Valenciana com per a l'atracció d'inversions nacionals i estrangeres.   
D'altra banda, la Generalitat ha aprovat recentment l'Estratègia Territorial de la Comunitat Valenciana, un dels objectius prioritaris de la qual, pel que fa al sòl industrial, és preveure sòl, en quantitat suficient i adequada, per a l'activitat econòmica.  
Així, la Generalitat s'ha marcat com a objectiu definir un model territorial propi basat en la mobilitat i la sostenibilitat, i això implica la conveniència de crear el sòl industrial que permeta aprofitar la posició geogràfica estratègica i les infraestructures presents i futures del nostre territori per a incrementar la productivitat i competitivitat dels sectors econòmics i per a atraure noves empreses.  
El sòl per a activitats econòmiques dóna suport al sector industrial i a les actuacions comercials i d'innovació que són competència de la Conselleria d'Indústria, Comerç i Innovació. La tendència és concentrar i integrar les activitats econòmiques en nodes on es relacionen les seues distintes tipologies: parcs tecnològics i científics, parcs empresarials, zones logístiques, superfícies comercials i centres d'oci.  
L'article 262 de la Llei 16/2005, de 30 de desembre, de la Generalitat, Urbanística Valenciana, en la redacció que en fa l'article 75 de la Llei 16/2008, de 22 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat, regula les àrees prioritàries i, concretament, l'apartat 6 fa extensibles les disposicions establides en el mateix precepte per a les àrees residencials prioritàries a les actuacions destinades a la promoció de sòl industrial, i establix que per a això han de ser declarades d'interés general per acord del Consell i promogudes per les administracions públiques i els seus agents.  
Les àrees prioritàries tenen per objecte impulsar aquelles actuacions empresarials d'interés general i d'utilitat pública o social promogudes per les administracions públiques o els seus agents amb la col·laboració, si és el cas, de la iniciativa privada. L'esperit i la finalitat de la norma és simplificar els procediments i alliberar d'alguns dels determinants territorials aquelles actuacions que, per la seua naturalesa, són considerades prioritàries.  
L'Ajuntament d'Alcoi ha sol·licitat de la Conselleria d'Indústria, Comerç i Innovació la declaració d'àrea industrial prioritària per poder desenrotllar al seu terme municipal projectes empresarials amb un alt component tecnològic i d'innovació, als efectes que puguen acollir-se als beneficis, que, pel que fa a la tramitació urbanística, es deriven de l'esmentada declaració.  
Respecte d'això, la Conselleria d'Indústria, Comerç i Innovació ha estudiat el territori de la Comunitat Valenciana, des de la perspectiva de les seues atribucions competencials, i té constatat que Alcoi és mereixedor de la dita declaració.  
Amb caràcter previ a la delimitació d'Àrea Industrial Prioritària, s'ha sol·licitat informe de la Direcció General de Territori i Paisatge, de la Conselleria de Medi Ambient, Aigua, Urbanisme i Habitatge, als efectes de verificar la compatibilitat de tal declaració amb el planejament supramunicipal i amb la política territorial de la Generalitat. Així, mitjançant informe emés per l'Àrea de Planificació del Territori i el Litoral, es considera que és compatible amb els objectius, principis directors i directrius de l'Estratègia Territorial de la Comunitat Valenciana la declaració, per part del Consell, del municipi d'Alcoi com a àrea industrial prioritària.  
Per tot això, vistos les sol·licituds presentades per l'Ajuntament d'Alcoi i l'informe de la Conselleria de Medi Ambient, Aigua, Urbanisme i Habitatge respecte de la compatibilitat territorial d'esta declaració, a proposta del conseller d'Indústria, Comerç i Innovació, el Consell  
ACORDA  
Primer  
Declarar d'interés general i àrea industrial prioritària el municipi d'Alcoi, en aplicació del que s'ha previst en l'article 262 de la Llei 16/2005, de 30 de desembre, de la Generalitat, Urbanística Valenciana.   
Segon  
Ordenar la publicació del present acord en el Diari Oficial de la Comunitat Valenciana.  
Contra el present acord, els interessats podran interposar recurs contenciós administratiu en el termini de dos mesos, comptats a partir de l'endemà de la publicació d'este acord en el Diari Oficial de la Comunitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'ha disposat en els articles 10 i 46 de la Llei Reguladora de la Jurisdicció Contenciosa Administrativa. Tot això sense perjudici de la interposició del recurs potestatiu de reposició davant el Consell, en el termini d'un mes des de l'endemà de la publicació del present acord en el Diari Oficial de la Comunitat Valenciana, d'acord amb el que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
València, 11 de març de 2011  
El vicepresident primer i secretari del Consell,  
VICENTE RAMBLA MOMPLET